Únia uskutočnila konzultácie so Spojeným kráľovstvom v súlade s ustanoveniami dohody o obchode a spolupráci, cieľmi a zásadami stanovenými v článkoch 2, 3, 28 a 33 nariadenia o SRP, ako aj v súlade s článkami 4 a 5 viacročného plánu pre západné vody a viacročného plánu pre Severné more a rozhodnutím Rady, ktorým sa stanovuje pozícia, ktorá sa má zaujať v mene Únie pri konzultáciách so Spojeným kráľovstvom s cieľom stanoviť rybolovné možnosti pre spoločné populácie na rok 2021 a pre určité hlbokomorské populácie na roky 2021 a 2022.

Vzhľadom na neexistenciu dohody o rybolovných možnostiach so Spojeným kráľovstvom od začiatku roka 2021 každá zmluvná strana uplatňovala na spoločné populácie EÚ a Spojeného kráľovstva dočasné TAC podľa článku 499 dohody o obchode a spolupráci. EÚ stanovila v nariadení Rady (EÚ) 2021/91 a nariadení Rady (EÚ) 2021/92 dočasné TAC platné do 31. júla 2021 pre plavidlá loviace vo vodách EÚ a tretích krajín a v medzinárodných vodách. Cieľom dočasných TAC bolo zabezpečiť pokračovanie udržateľných rybolovných činností EÚ s ohľadom na vtedy prebiehajúce konzultácie medzi EÚ a Spojeným kráľovstvom.

V článkoch 15 až 17 nariadenia Rady (EÚ) 2021/92 sa stanovili technické opatrenia vrátane nápravných opatrení v zmysle viacročného plánu pre západné vody, ktorých cieľom bolo zníženie vedľajších úlovkov tresky škvrnitej a tresky merlang v Keltskom mori a v priľahlých oblastiach a vedľajších úlovkov treskovitých v Írskom mori a západne od Škótska. Tieto opatrenia boli funkčne prepojené s úrovňami TAC cieľových druhov ulovených v rámci zmiešaného rybolovu, pretože bez týchto opatrení by bolo potrebné znížiť tieto úrovne TAC, aby sa umožnila obnova populácie lovenej ako vedľajší úlovok. Hoci so Spojeným kráľovstvom neboli dohodnuté žiadne ďalšie osobitné technické opatrenia pre populácie rýb ulovené v rámci zmiešaného rybolovu, takéto technické opatrenia sú naďalej potrebné, aby bolo možné stanoviť TAC cieľových druhov na úrovniach navrhnutých v tomto nariadení. Komisia preto navrhuje zachovať technické opatrenia, ktoré sú funkčne prepojené s rybolovnými možnosťami stanovenými v článkoch 15 až 17 nariadenia Rady (EÚ) 2021/92, ktoré vedú k vyššej selektívnosti rybolovu v zdravých cieľových populáciách bez toho, aby sa tým ohrozil stav populácií lovených vo vodách Únie ako nezamedziteľný vedľajší úlovok. Tieto opatrenia sa uplatňujú do dátumu, od ktorého sa začne uplatňovať delegovaný akt prijatý v súlade s článkom 15 ods. 2 nariadenia (EÚ) 2019/1241, ktorým sa mení príloha VI k uvedenému nariadeniu zavedením zodpovedajúcich technických opatrení pre severozápadné vody. Vedecký, technický a hospodársky výbor pre rybné hospodárstvo (ďalej len „STECF“) pozitívne hodnotí spoločné odporúčanie predložené členskými štátmi, v ktorom sa navrhuje prijatie zodpovedajúcich technických opatrení formou delegovaného aktu. Vzhľadom na to, že so Spojeným kráľovstvom nie sú dohodnuté žiadne technické opatrenia, opatrenia navrhnuté v uvedenom spoločnom odporúčaní nie sú ovplyvnené písomným záznamom a môžu byť zahrnuté do v súčasnosti pripravovaného delegovaného aktu.

Je preto nevyhnutné, aby boli dočasné TAC stanovené v nariadení (EÚ) 2021/91 a nariadení (EÚ) 2021/92 nahradené konečnými rybolovnými možnosťami so zreteľom na písomný záznam dohodnutý so Spojeným kráľovstvom. Takéto rybolovné možnosti na rok 2021 (a pre niektoré hlbokomorské populácie na rok 2022) by umožňovali dlhodobo environmentálne udržateľné vykonávanie rybolovných činností riadených spôsobom, ktorý je v súlade s cieľmi dosiahnuť hospodársky a sociálny prínos a prínos v oblasti zamestnanosti a prispieť k dostupnosti dodávok potravín, vrátane podpory rovnakých podmienok pre prevádzkovateľov z Únie v prípade, keď sa populácie využívajú spoločne s tretími krajinami vo vodách Únie i mimo nich (vrátane vôd tretích krajín).

Ak by konzultácie neboli uzavreté dohodou a prijatím súvisiacich kompromisov, ktoré sú v niektorých konkrétnych oblastiach nevyhnutné, neexistovali by žiadne dohodnuté TAC. Jednostranné stanovenie TAC zo strany EÚ a Spojeného kráľovstva by ohrozilo udržateľné hospodárenie s týmito spoločne využívanými populáciami, ako aj rovnaké podmienky pre prevádzkovateľov z Únie, ako sa uvádza v dohode o obchode o spolupráci a v článku 33 nariadenia o SRP.

V návrhu sa zohľadňuje spätná väzba od zainteresovaných strán, poradných rád, vnútroštátnych správnych orgánov, organizácií rybárov a mimovládnych organizácií. Počas konzultácií o rybolovných možnostiach so Spojeným kráľovstvom boli zainteresované strany (najmä zástupcovia mimovládnych organizácií a organizácií v odvetví rybolovu) informované, uskutočnili sa s nimi konzultácie a prostredníctvom intenzívnej spolupráce v priebehu konzultácií so Spojeným kráľovstvom sa udržiaval kontakt s vnútroštátnymi správami. Poradné rady boli pravidelne informované o pokroku konzultácií.

Zmenou sa nemenia podmienky rybolovu stanovené v dohode a vo vykonávacom protokole. Hodnotenie ex post, konzultácia so zainteresovanými stranami ani posúdenie vplyvu nie je preto potrebné.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Návrh je v súlade so zásadou proporcionality z toho dôvodu, že spoločná rybárska politika je spoločnou politikou. Podľa článku 43 ods. 3 Zmluvy o fungovaní Európskej únie patrí prijímanie opatrení týkajúcich sa určovania a prideľovania rybolovných možností do pôsobnosti Rady.

Komisia sa dohodla so Spojeným kráľovstvom na neuplatňovaní medziročnej flexibility na tieto populácie: treska škvrnitá, západne od Škótska (COD/5BE6A); treska merlang, západne od Škótska (WHG/56-14); treska merlang WHG/07A (Keltské more) a platesa veľká (PLE/7HJK). Komisia sa dohodla s Nórskom na neuplatňovaní medziročnej flexibility na tieto populácie: kreveta boreálna v oblasti Skagerrak PRA/03A a treska škvrnitá v oblasti Kattegat COD/03AS.

V čase, keď sa prijímal viacročný plán pre západné vody a viacročný plán pre Severné more, Komisia vyhlásila, že ak navrhne stanoviť TAC, ktoré sa od predchádzajúcej úrovne budú líšiť o viac ako 20 %, tieto prípady sa uvedú v dôvodovej správe k návrhu Komisie a v prípade potreby sa uvedú aj dôvody zmien TAC. V súvislosti so spoločnými populáciami so Spojeným kráľovstvom poskytla Komisia takéto vysvetlenie hlavných zmien TAC zahrnutých do tohto návrhu.

Pri zavádzaní výsledkov konzultácií so Spojeným kráľovstvom do právneho rámca EÚ by sa mali zohľadniť články 2, 3, 28 a 33 nariadenia o SRP a uplatniteľné ustanovenia príslušných viacročných plánov.

V súlade s hlavným ochranným cieľom spoločnej rybárskej politiky, ako sa uvádza v článku 2 ods. 2 nariadenia o SRP a v článku 3 ods. 1 viacročného plánu pre západné vody a viacročného plánu pre Severné more, Únia sa so Spojeným kráľovstvom dohodla na TAC pre populácie s odporúčaním FMSY (odporúčanie s úrovňami rybolovných možností, ktoré vyjadrujú rybolovný tlak prinášajúci maximálny udržateľný výnos – MSY).

Pôvodne prijatým nariadením Rady (EÚ) 2021/92 bol stanovený nulový TAC pre sardelu európsku v podoblastiach ICES 9 a 10 a vo vodách Únie oblasti CECAF 34.1.1 na obdobie od 1. júla 2021 do 30. júna 2022 z dôvodu očakávaného nového vedeckého odporúčania. Treťou zmenou rybolovných možností na rok 2021 bol na obdobie do 30. septembra 2021 stanovený dočasný TAC, aby sa tento druh mohol naďalej loviť. Vedecké odporúčanie bolo sprístupnené 18. júna 2021. TAC na obdobie od 1. júla 2021 by sa mal zmeniť na základe najnovších vedeckých odporúčaní ICES.

keďže:

(1)Nariadením Rady (EÚ) 2019/1919 sa rozdeľujú rybolovné možnosti na základe protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou. Dohodou vo forme výmeny listov o predĺžení platnosti protokolu na maximálne obdobie jedného roka podpísanou rozhodnutím Rady (EÚ) 2019/1918, ktorým sa povolilo jej predbežné vykonávanie, bola platnosť protokolu predĺžená do 15. novembra 2020.

(2)Rada 23. októbra 2020 prijala rozhodnutie (EÚ) 2020/1704 o druhom predĺžení platnosti protokolu najviac o jeden rok.

(3)V článku 1 nariadenia Rady (EÚ) 2019/1919 sa v kategórii 6 – mraziarenské plavidlá na lov pelagických druhov – prideľujú rybolovné možnosti Spojenému kráľovstvu Veľkej Británie a Severného Írska.

(4)Podľa Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu už Spojené kráľovstvo od 1. februára 2020 nie je členským štátom Únie a 31. decembra 2020 sa skončilo prechodné obdobie stanovené v uvedenej dohode. Rybolovné možnosti pridelené Spojenému kráľovstvu by sa preto mali od 1. januára 2021 prerozdeliť medzi členské štáty a Spojené kráľovstvo by od 1. januára 2021 už nemalo byť držiteľom štvrťročnej licencie.

(5)Toto prerozdelenie by malo byť transparentné a úmerné pôvodnému rozdeleniu kvót.

(6)Nariadenie Rady (EÚ) 2019/1919 by sa preto malo zodpovedajúcim spôsobom zmeniť.

(7)Nariadením Rady (EÚ) 2021/91 sa na roky 2021 a 2022 stanovujú rybolovné možnosti pre rybárske plavidlá Únie, pokiaľ ide o určité hlbokomorské populácie rýb. Nariadením Rady (EÚ) 2021/92 sa na rok 2021 stanovujú rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade rybárskych plavidiel Únie aj v určitých vodách nepatriacich Únii. Pokiaľ ide o populácie, ktoré sa využívajú spoločne so Spojeným kráľovstvom, v uvedených nariadeniach sa stanovujú dočasné celkové povolené výlovy (TAC), ktoré pre plavidlá loviace vo vodách Únie, v medzinárodných vodách a vo vodách tretích krajín platia do 31. júla 2021.

(8)V súlade s článkom 498 ods. 2, 4 a 6 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“) Únia uskutočnila dvojstranné konzultácie so Spojeným kráľovstvom a stanovila úroveň rybolovných možností na rok 2021 pre populácie uvedené v prílohe 35 a tabuľkách A a B prílohy 36 k dohode o obchode a spolupráci a súvisiace podmienky a TAC na roky 2021 a 2022 pre určité hlbokomorské populácie. Tieto konzultácie sa uskutočnili od 20. januára 2021 do 2. júna 2021 na základe rozhodnutia Rady o pozícii, ktorá sa má zaujať v mene Únie, z 5. marca 2021. Výsledok konzultácií bol zachytený v písomnom zázname, ktorý podpísali vedúci delegácií EÚ aj Spojeného kráľovstva a ktorý Rada schválila 11. júna 2021. Dočasné TAC stanovené v nariadeniach Rady (EÚ) 2021/91 a (EÚ) 2021/92 preto treba nahradiť rybolovnými možnosťami dohodnutými so Spojeným kráľovstvom spolu s novými súvisiacimi opatreniami.

(9)Záverom týchto konzultácií sa na základe ustanovení o rovnakom prístupe do vôd druhej zmluvnej strany v rámci dohody o obchode a spolupráci zavádzajú dohodnuté a zabezpečené rybolovné možnosti pre EÚ a Spojené kráľovstvo na rok 2021 (a v prípade niektorých hlbokomorských populácií na rok 2022). Ak by sa k takejto dohode o rybolovných možnostiach nedospelo, EÚ a Spojené kráľovstvo by TAC stanovili jednostranne, čo by ohrozilo udržateľné hospodárenie s týmito spoločne využívanými populáciami. Ohrozilo by to aj rovnaké podmienky pre prevádzkovateľov z Únie.

(10)Výsledky konzultácií medzi EÚ a Spojeným kráľovstvom teraz treba zaviesť do právneho poriadku EÚ tak, že sa dočasné TAC, ktoré boli stanovené v nariadeniach Rady (EÚ) 2021/91 a (EÚ) 2021/92, zmenia podľa rybolovných možností zodpovedajúcich úrovniam TAC dohodnutým so Spojeným kráľovstvom.

(11)Podľa dohody o obchode a spolupráci majú EÚ a Spojené kráľovstvo spoločný cieľ využívať spoločne využívané populácie v takej miere, aby sa umožnilo udržiavanie a postupné obnovovanie populácií lovených druhov nad úrovňou biomasy, pri ktorej sa dá dosiahnuť maximálny udržateľný výnos (maximum sustainable yield – MSY). Podľa nariadenia o spoločnej rybárskej politike a viacročných plánov pre západné vody a Severné more sa cieľová rybolovná úmrtnosť v súlade s rozsahmi MSY (FMSY) podľa vymedzenia v článku 2 nariadenia o spoločnej rybárskej politike mala pre populácie uvedené v článku 1 ods. 1 uvedeného nariadenia dosiahnuť čo najskôr a postupne a prírastkovo do roku 2020, a odvtedy sa má v súlade s článkom 4 uvedeného nariadenia udržiavať v medziach rozsahov FMSY.

(12)Rada ICES niektoré populácie posúdila na základe MSY a vydala k nim vedecké odporúčanie na nulové kvóty. Ak sa TAC pre uvedené populácie stanovia na úrovni uvedenej v tomto vedeckom odporúčaní, povinnosť vylodiť v rámci zmiešaného rybolovu všetky úlovky tak vo vodách EÚ, ako aj vo vodách Spojeného kráľovstva vrátane vedľajších úlovkov z týchto populácií spôsobí fenomén tzv. blokačných druhov. V záujme dosiahnutia rovnováhy medzi potrebou pokračovať v tomto zmiešanom rybolove vzhľadom na potenciálne závažné sociálno-ekonomické dôsledky, ktoré by malo jeho úplné prerušenie, a potrebou dosiahnutia dobrého biologického stavu uvedených populácií, a berúc do úvahy to, že v rámci zmiešaného rybolovu je náročné súbežne loviť vo všetkých populáciách na úrovni MSY, sa EÚ a Spojené kráľovstvo dohodli, že pre vedľajšie úlovky z uvedených populácií je vhodné stanoviť špecifické TAC. Úroveň týchto TAC by sa mala stanoviť tak, aby sa znížila úmrtnosť týchto populácií a aby bola motiváciou na zlepšovanie selektívnosti a zamedzovania vedľajších úlovkov. Aby sa zabezpečili rovnaké podmienky pre prevádzkovateľov z Únie a zároveň zaistila značná obnova biomasy týchto populácií, mali by sa úrovne rybolovných možností pre tieto populácie stanoviť v súlade s písomným záznamom.

(13)EÚ a Spojené kráľovstvo síce nedospeli k dohode o zosúladených funkčne prepojených technických opatreniach, no zhodli sa na tom, že takéto opatrenia sú potrebné, a Spojené kráľovstvo takéto opatrenia s cieľom prispieť k obnove dotknutých populácií prijme. Keďže v súčasnosti dohoda neexistuje, treba pokračovať v uplatňovaní existujúcich funkčne prepojených technických opatrení stanovených v článkoch 15 až 17 nariadenia Rady 2021/92, ktoré umožňujú stanoviť TAC cieľových druhov na úrovniach navrhovaných v tomto nariadení bez toho, aby sa ohrozil stav populácií lovených ako nezamedziteľné vedľajšie úlovky vo vodách Únie.

(14)Keďže biomasa populácií COD/5BE6A, WHG/56-14, WHG/07A a PLE/7HJK je pod úrovňou Blim a povolený je len lov v podobe vedľajších úlovkov a lov na vedecké účely, EÚ a Spojené kráľovstvo sa v písomnom zázname dohodli, že je potrebné, aby sa na prevod týchto populácií z roku 2020 do roku 2021 neuplatňoval článok 15 ods. 9 nariadenia (EÚ) č. 1380/2013, aby úlovky v roku 2021 neprekročili TAC stanovené pre tieto populácie.

(15)Keďže biomasa populácií COD/03AS a PRA/03A je pod úrovňou Blim, EÚ a Nórsko sa dohodli, že je potrebné, aby sa na prevod týchto populácií z roku 2020 do roku 2021 neuplatňoval článok 15 ods. 9 nariadenia (EÚ) č. 1380/2013, aby úlovky v roku 2021 neprekročili TAC stanovené pre tieto populácie.

(16)Morona striebristá je v Keltskom mori, Lamanšskom prielive, Írskom mori a južnej časti Severného mora (divízie ICES 4b, 4c, 7a a 7d až 7h) naďalej pod úrovňou MSY Btrigger a tesne nad úrovňou Blim. Hoci sa rybolovná úmrtnosť znížila, údaje ICES o rybolovnom tlaku neprestávajú vzbudzovať obavy. Význam dohodnutých opatrení na zabezpečenie zosúladených podmienok a príležitostí pre flotily Spojeného kráľovstva a EÚ je pre moronu striebristú ako spoločne využívanú populáciu kľúčový, najmä pokiaľ ide o mesačný limit pre komerčný rybolov vlečnými/záťahovými sieťami a o vedľajšie úlovky v rámci komerčného pobrežného lovu sieťami, pričom existujúce obmedzenie rekreačného rybolovu zostáva zachované. EÚ a Spojené kráľovstvo sa takisto dohodli, že za prioritu budú považovať zlepšenie hodnotiaceho nástroja ICES pre moronu striebristú, ktorý umožní vypočítať prognózy na základe modelov MSY.

(17)Spojené kráľovstvo a EÚ v záujme ochrany dotknutých druhov pred rybolovom v písomnom zázname dospeli k dohode o zoznamoch zakázaných druhov. Lov, ponechávanie na palube, prekládka alebo vyloďovanie takýchto zakázaných druhov sa zakazuje.

(18)Podľa článku 498 dohody o obchode a spolupráci sa EÚ a Spojené kráľovstvo dohodli, že zriadia mechanizmus na dobrovoľné medziročné prevody rybolovných možností, ktoré sa uskutočnia každý rok, a že podrobnosti tohto mechanizmu by mal vymedziť Osobitný výbor pre rybolov. S cieľom umožniť členským štátom prevod alebo výmenu rybolovných možností so Spojeným kráľovstvom ešte pred tým, ako Osobitný výbor pre rybolov prijme tieto podrobnosti, je vhodné stanoviť postup na uskutočňovanie takýchto výmen.

(19)V roku 2021 Únia a Faerské ostrovy uskutočnili každoročné konzultácie o výmene určitých TAC a prístupe do vôd druhej zmluvnej strany. Z konzultácií nevzišla dohoda medzi Úniou a Faerskými ostrovmi. S cieľom zabezpečiť tieto výmeny Únia na svojej strane vytvorila rezervu pre určité TAC. Preto by sa mali zodpovedajúcim spôsobom zmeniť príslušné tabuľky rybolovných možností a licencie pre plavidlá.